Here is a page extracted from Wikipedia that may contain CSS, HTML, and a lot of unformatted text.

Title: Imperio Alemán
Content: Se conoix con o nombre d'Imperio Alemán a o rechimen politico que bi heba en Alemanya dende o 18 de chinero de 1871, cuan remató a Unificación d'Alemanya dimpués d'a Guerra Franco-Prusiana, dica noviembre de 1918, cuan Alemanya perdió a Primera Guerra Mundial y o emperador Guillén II abdicó en esclatar a dita Revolución de Noviembre.

O Imperio Alemán yera una confederación d'estatos, que heba succedito a la Confederación Alemana d'o Norte y que, como ista atra confederación, yera controlata por o Reino de Prusia, estando o rei d'iste país l'emperador d'Alemanya. Yera consecuencia d'una unificación d'Alemanya seguntes a Kleindeutsche Lösung (u "solución d'a chicota Alemanya"), dita asinas por estar una unificación d'os países de luenga alemana sin os territorios d'Austria, que feban parte de l'Imperio Austrohongaro.

D'o Imperio feban parte 22 monarquías, 3 republicas y un territorio imperial, Alsacia-Lorena, y teneba a suya capital en a ciudat de Berlín, que yera amás a capital d'o Reino de Prusia, o estato dominant de l'Imperio. O poder lechislativo yera bicameral, con una primera cambra esleyita por sufrachio universal (354 deputatos) y una segunda cambra con representants nombratos por os reis (u grandes duques u duques) de l'imperio, encara que proporcionalment a l'importancia relativa d'o suyo reino, con a cual cosa o Reino de Prusia yera l'arbitro, nombrando 17 deputatos d'un total de 54.

Mientres os anyos 1930 y anyos 1940 o nazismo clamaba a o periodo de l'Imperio Alemán Segundo Reich, estando considerato como o Primer Reich o Sacro Imperio Romano Chermanico y o Tercer Reich o mesmo rechimen nazi, marcando asinas una pretesa continidat historica entre l'Imperio de radices medievals, o militarismo de l'Imperio Alemán y o nazismo d'o Tercer Reich.

Referencias

Vinclos externos 
  Censo de 1900 en l'Imperio Alemán.